EUROPA-KOMMISSIONEN Bruxelles, den 30.6.2021 COM(2021) 357 final 2021/0177(NLE) Forslag til RÅDETS FORORDNING om ændring af forordning (EU) 2019/1919, (EU) 2021/91 og (EU) 2021/92 for så vidt angår visse fiskerimuligheder for 2021 i EU-farvande og i andre farvande



BEGRUNDELSE 1.BAGGRUND FOR FORSLAGET •Forslagets begrundelse og formål Rådets forordning (EU) 2019/1919 Ved partnerskabsaftalen om bæredygtigt fiskeri mellem Den Europæiske Union og Den Islamiske Republik Mauretanien fastsættes en ramme for den retlige, miljømæssige, økonomiske og sociale forvaltning af det fiskeri, der udøves af EU-fartøjer i farvande under mauretansk jurisdiktion. I protokollen om gennemførelse af aftalen fastsættes fiskerimuligheder for EU-fartøjer i syv kategorier. Protokollen blev forlænget ved en aftale i form af brevveksling mellem Unionen og Mauretanien den 15. november 2020. Rådets forordning (EU) 2019/1919, der fastsætter en fordeling af fiskerimulighederne i henhold til aftalen mellem EU-medlemsstaterne, omfatter i øjeblikket stadig Det Forenede Kongerige Storbritannien og Nordirland ("Det Forenede Kongerige"). Den 31. januar 2020 udtrådte Det Forenede Kongerige af Den Europæiske Union i henhold til artikel 50 i traktaten om Den Europæiske Union. I henhold til udtrædelsesaftalen gælder der en overgangsperiode, der udløb den 31. december 2020. EU-retten har derfor ikke været gældende i Det Forenede Kongerige siden den 1. januar 2021. De fiskerimuligheder, der er tildelt Det Forenede Kongerige, bør derfor udgå af forordning (EU) 2019/1919 og omfordeles fra den 1. januar 2021. Ved dette forslag ændres nævnte forordning med henblik på at omfordele Det Forenede Kongeriges fiskerimuligheder til de medlemsstater, der har fået tildelt fiskerimuligheder i samme kategori, i forhold til de pågældende medlemsstaters tildelinger. Denne tildeling foregriber ikke fremtidige tildelinger i forbindelse med de næste protokoller. Ved dette forslag ændres forordningen med henblik på at trække de kvartalsvise licenser, som Det Forenede Kongerige er i besiddelse af, tilbage. Foreløbige TAC'er i henhold til artikel 499 i handels- og samarbejdsaftalen for fiskerimuligheder i 2021 og for visse bestande i 2022 i henhold til Rådets forordning (EU) 2021/91 og (EU) 2021/92. Siden januar 2021 har situationen for EU's fiskeindustri ændret sig, herunder de gældende retsregler for Unionens og Det Forenede Kongeriges forvaltning af fiskeriet i deres respektive reguleringsområder. EU og Det Forenede Kongerige, der har undertegnet handels- og samarbejdsaftalen, har under hensyntagen til deres potentielt forskellige politiske hensyn og retningslinjer begge for første gang spillet deres respektive roller under langvarige, men i sidste ende vellykkede konsultationer, der mundede ud i en aftale om de endelige TAC'er for 2021 og for visse bestande for 2022. I mangel af en aftale med Det Forenede Kongerige om, hvilke fiskerimuligheder der finder anvendelse fra begyndelsen af 2021, har parterne i henhold til artikel 499 i handels-og samarbejdsaftalen anvendt midlertidige TAC'er for bestande, som EU og Det Forenede Kongerige fælles om. Ved Rådets forordning (EU) 2021/91 og (EU) 2021/92 har EU fastsat foreløbige TAC'er, der gælder indtil den 31. juli 2021 for fartøjer, der fisker i EU-farvande, tredjelandes farvande og internationale farvande. Nævnte foreløbige TAC'er havde til formål at sikre, at EU's fiskeri kunne fortsætte på bæredygtig vis i lyset af de konsultationer mellem EU og Det Forenede Kongerige, der foregik på det tidspunkt. Konsultationer med Det Forenede Kongerige om fiskerimuligheder i henhold til artikel 498 i handels- og samarbejdsaftalen Unionen har afholdt konsultationer med Det Forenede Kongerige i overensstemmelse med bestemmelserne i handels- og samarbejdsaftalen, de målsætninger og principper, der er fastsat i artikel 2, 3, 28 og 33 i forordningen om den fælles fiskeripolitik, artikel 4 og 5 i de flerårige planer for henholdsvis de vestlige farvande og Nordsøen, samt Rådets afgørelse om den holdning, der skal indtages på Unionens vegne under konsultationerne med Det Forenede Kongerige med henblik på at nå til enighed om fiskerimuligheder for fælles fiskebestande for 2021 og for visse dybhavsbestande for 2021 og 2022. Konsultationerne blev ført af Kommissionen i fuld samordning med Rådet. Europa-Parlamentets PECH-udvalg blev inddraget i form af regelmæssige kontakter, hvor det blev holdt underrettet og ajour. Under de konsultationer, hvor parterne nåede til enighed om TAC-niveauerne for mål- og bifangstarter, førte Kommissionen sine forhandlinger i overensstemmelse med kravene i handels- og samarbejdsaftalen og Unionens gældende retsregler. Under de konsultationer, hvor der blev opnået enighed om bestande, der er omfattet af en analytisk tilgang og en forsigtighedstilgang, førte Kommissionen ligeledes sine forhandlinger på grundlag af den bedste foreliggende videnskabelige rådgivning, navnlig fra Det Internationale Havundersøgelsesråd (ICES). Den 2. juni 2021 nåede Kommissionen og Det Forenede Kongerige i overensstemmelse med artikel 498, stk. 2, artikel 498, stk. 4, litra a)-d), og artikel 498, stk. 6, i handels- og samarbejdsaftalen i princippet til enighed om fastsættelsen af en lang række TAC'er for 2021 (for bestande, der er opført i bilag 35 til nævnte aftale). Principaftalen blev i overensstemmelse med artikel 498, stk. 6, i handels- og samarbejdsaftalen nedfældet i en skriftlig protokol, som blev undertegnet den 11. juni 2021 af Det Forenede Kongeriges delegationsledere og Kommissionens repræsentant på Unionens vegne. Rådet godkendte aftalen den 11. juni ved en afgørelse truffet på grundlag af Rådets dokument 9512/21 PECHE 184/UK 145. Med afslutningen af disse konsultationer indføres der aftalte og sikre fiskerimuligheder for både EU og Det Forenede Kongerige for 2021 (og for visse dybhavsbestande for 2022) i henhold til adgangsbestemmelser, der giver hver parts fartøjer mulighed for at udnytte disse fiskerimuligheder i hinandens farvande.

Hvis konsultationerne ikke havde ført til enighed og de dermed forbundne kompromiser, der er nødvendige i visse specifikke tilfælde, ville det ikke have været muligt at fastsætte TAC'er. Ensidig fastsættelse af TAC'er fra EU's og Det Forenede Kongeriges side ville bringe den bæredygtige forvaltning af disse fælles bestande og de lige vilkår for EU's erhvervsdrivende i fare som omhandlet i handels- og samarbejdsaftalen og artikel 33 i forordningen om den fælles fiskeripolitik. De foreløbige TAC'er, der er fastsat i forordning (EU) 2021/91 og (EU) 2021/92, bør derfor som følge af den skriftlige protokol, der er aftalt med Det Forenede Kongerige, erstattes af endelige fiskerimuligheder. Endelige fiskerimuligheder for 2021 (og for visse dybhavsbestande for 2022) vil gøre det muligt at udøve et miljømæssigt bæredygtigt fiskeri set ud fra et langsigtet perspektiv, der forvaltes i overensstemmelse med målene om at opnå økonomiske, sociale og beskæftigelsesmæssige fordele, og som bidrager til fødevareforsyningssikkerheden, herunder fremme af lige vilkår for EU's erhvervsdrivende, i de tilfælde, hvor bestandene deles med tredjelande i både EU-farvande og andre farvande (herunder tredjelandsfarvande). TAC'erne for de bestande, der er anført i bilag 35 til handels- og samarbejdsaftalen, finder anvendelse i 2021, hvorimod TAC'erne for visse dybhavsbestande dækker perioden 2021 og 2022. Kommissionens forslag om gennemførelse af den skriftlige protokol, der er aftalt i henhold til artikel 498 i handels- og samarbejdsaftalen, tager sigte på at ændre Rådets forordning (EU) 2021/91 og (EU) 2021/92. Kommissionen har i forbindelse med vedtagelsen af sit forslag til gennemførelse af den aftalte skriftlige protokol for bestemte TAC-niveauer overvejet forskellige parametre, herunder: i) de fleksibilitetsmuligheder, der følger af gennemførelsen af landingsforpligtelsen, og som er fastsat i forordningen om den fælles fiskeripolitik ii) behovet for at tage hensyn til de forhold, der gør sig gældende for det blandede fiskeri og choke-situationer iii) mulighederne for kvoteoverførsler både inden for EU og med Det Forenede Kongerige iv) TAC-nedsættelser som følge af undtagelser fra landingsforpligtelsen v) niveauet for EU's andel af bestanden i et bestemt geografisk område vi) udnyttelsen af bestanden i 2020 vii) behovet for at sikre en betydelig vækst i biomassen for bestande under Blim viii) forsigtighedsprincippet, jf. artikel 4, stk. 8, i forordningen om den fælles fiskeripolitik. Ved artikel 15-17 i Rådets forordning (EU) 2021/92 fastsættes der tekniske foranstaltninger, herunder afhjælpende foranstaltninger som omhandlet i den flerårige plan for de vestlige farvande, der tager sigte på at reducere bifangster af torsk og hvilling i Det Irske Hav og de tilstødende områder og torskefisk i Det Irske Hav og vest for Skotland. Disse foranstaltninger er funktionelt knyttet til TAC-niveauerne for målarter, der tages i blandet fiskeri, eftersom TAC-niveauerne uden disse foranstaltninger ellers skulle have været reduceret for at muliggøre en genopretning af bifangstbestandene. Selv om der ikke er aftalt yderligere tekniske foranstaltninger med Det Forenede Kongerige for fiskebestande, der fanges i blandet fiskeri, er sådanne tekniske foranstaltninger fortsat nødvendige for at gøre det muligt at fastsætte TAC'er for målarter på de niveauer, der foreslås i denne forordning. Kommissionen foreslår derfor at opretholde de tekniske foranstaltninger, der er fastsat i artikel 15-17 i Rådets forordning (EU) 2021/92, og som er funktionelt knyttet til fiskerimulighederne, da de fører til større selektivitet i fiskeriet efter de sunde målbestande uden at bringe situationen for de uundgåelige bifangstarter i EU-farvande i fare. Foranstaltningerne finder anvendelse indtil den dato, hvor en delegeret retsakt, der er vedtaget i henhold til artikel 15, stk. 2, i forordning (EU) 2019/1241, og som ændrer bilag VI til nævnte forordning ved at indføre tilsvarende tekniske foranstaltninger for de nordvestlige farvande, finder anvendelse. Den fælles henstilling med forslag om vedtagelse af de tilsvarende tekniske foranstaltninger ved en delegeret retsakt, som medlemsstaterne har forelagt, har fået en positiv vurdering af STECF. Eftersom der ikke er indgået en aftale om tekniske foranstaltninger med Det Forenede Kongerige, har den skriftlige protokol ingen indvirkning på de foranstaltninger, der foreslås i den fælles henstilling, og de kan derfor inkluderes i den delegerede retsakt, der er under udarbejdelse. Andre bestemmelser vedrørende fiskerimuligheder for 2021 Forslaget omhandler også resultatet af EU's og Færøernes årlige konsultationer om udveksling af visse TAC'er og adgang til hinandens farvande. Forslaget omhandler også behovet for at fastsætte endelige fiskerimuligheder for ansjos i ICES-underområde 9 og 10 efter fremlæggelsen af den videnskabelige rådgivning. •Sammenhæng med de gældende regler på samme område De foreslåede foranstaltninger er udarbejdet i overensstemmelse med den fælles fiskeripolitiks mål og regler og er i overensstemmelse med EU's politik for bæredygtig udvikling. •Sammenhæng med Unionens politik på andre områder De foreslåede foranstaltninger er i overensstemmelse med andre EU-politikker, navnlig politikkerne på miljøområdet. 2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET •Retsgrundlag Forslagets retsgrundlag er artikel 43, stk. 3, i traktaten om Den Europæiske Unions funktionsmåde. Unionens forpligtelser, når det gælder bæredygtig udnyttelse af de levende akvatiske ressourcer, følger af forpligtelserne i henhold til artikel 2 i grundforordningen for den fælles fiskeripolitik. •Nærhedsprincippet (for områder, der ikke er omfattet af enekompetence) Forslaget henhører under Unionens enekompetence, jf. artikel 3, stk. 1, litra d), i traktaten om Den Europæiske Unions funktionsmåde. Nærhedsprincippet finder derfor ikke anvendelse. •Proportionalitetsprincippet

Forslaget er i overensstemmelse med proportionalitetsprincippet af følgende grund: den fælles fiskeripolitik er en fælles politik. I henhold til artikel 43, stk. 3, i traktaten om Den Europæiske Unions funktionsmåde skal Rådet vedtage foranstaltninger vedrørende fastsættelse og tildeling af fiskerimuligheder. •Valg af retsakt Foreslået retsakt: Forordning 3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER •Efterfølgende evalueringer/kvalitetskontrol af gældende lovgivning Rådets forordning (EU) 2019/1919 Ændringsforordningen ændrer ikke de betingelser for fiskeriet, der er fastsat i aftalen og gennemførelsesprotokollen. Der er derfor ikke behov for en efterfølgende evaluering, høringer af interesserede parter eller en konsekvensanalyse. Rådets forordning (EU) 2021/91 og (EU) 2021/92 Ikke relevant. •Høringer af interesserede parter Der tages i forslaget hensyn til feedback fra de interesserede parter, de rådgivende råd, de nationale forvaltninger, brancheorganisationerne og NGO'erne. Under konsultationerne med Det Forenede Kongerige om fiskerimuligheder blev de interesserede parter (navnlig repræsentanterne for ikke-statslige organisationer og organisationer for fiskerierhvervet) holdt underrettet og hørt, og der har løbende været kontakt med de nationale myndigheder ved hjælp af omfattende koordinering under konsultationerne med Det Forenede Kongerige. De rådgivende råd blev regelmæssigt orienteret om de fremskridt, der blev gjort under konsultationerne. •Indhentning og brug af ekspertbistand Forslaget er baseret på videnskabelig rådgivning fra ICES. •Konsekvensanalyse Meningen med forslaget er at undgå kortsigtede strategier og i stedet træffe beslutninger, der fremmer bæredygtigheden på lang sigt, herunder de gældende flerårige planer for forvaltningen af fiskeriet i Nordsøen og de nordvestlige farvande. I forslaget tages der ligeledes hensyn til initiativer fra interessenterne og de rådgivende råd, hvis de har fået en positiv vurdering af ICES og/eller STECF. Desuden blev Kommissionens forslag til en reform af den fælles fiskeripolitik som det sig hør og bør udarbejdet på grundlag af en konsekvensanalyse (SEC(2011) 891), i forbindelse med hvilken målet om maksimalt bæredygtigt udbytte (MSY) blev analyseret grundigt. Ifølge konsekvensanalysens konklusioner er dette mål en nødvendig betingelse for, at der kan opnås miljømæssig, økonomisk og social bæredygtighed. Hvad angår bestande, der deles med tredjelande, tager dette forslag i alt væsentligt sigte på at gennemføre internationalt vedtagne foranstaltninger. Eventuelle elementer af relevans for vurderingen af mulige konsekvenser for fiskerimulighederne er behandlet i forbindelse med forberedelsen og gennemførelsen af internationale forhandlinger, inden for rammerne af hvilke Unionens fiskerimuligheder er aftalt med tredjeparter. •Målrettet regulering og forenkling Ikke relevant.

•Grundlæggende rettigheder Ikke relevant. 4.VIRKNINGER FOR BUDGETTET De foreslåede foranstaltninger har ingen budgetmæssige konsekvenser. 5.ANDRE FORHOLD Rådets forordning (EU) 2019/1919 Forslaget ændrer ikke de betingelser, der er fastsat i aftalen og gennemførelsesprotokollen. Rådets forordning (EU) 2021/91 og (EU) 2021/92 •Samlede tilladte fangstmængder De TAC'er og kvoter, der er aftalt med Det Forenede Kongerige og dokumenteret i den skriftlige protokol i overensstemmelse med artikel 498 i handels- og samarbejdsaftalen, svarer til de EU-andele, der er fastlagt i henhold til handels- og samarbejdsaftalen og anført i aftalens bilag 35 og 36. TAC'erne og kvoterne er baseret på rådgivning fra ICES for 2021 og for dybhavsbestande også for 2022 og er i overensstemmelse med de mål og principper, der er fastsat i sektionen vedrørende fiskeri i handels- og samarbejdsaftalen. Unionen og Det Forenede Kongerige har i overensstemmelse med den fælles fiskeripolitiks centrale bevarelsesmål som fastsat i artikel 2, stk. 2, i forordningen om den fælles fiskeripolitik og artikel 3, stk. 1, i de flerårige planer for henholdsvis de vestlige farvande og Nordsøen aftalt TAC'er for bestande med FMSY-rådgivning (dvs. rådgivning om de niveauer for fiskerimulighederne udtrykt som fiskeritryk, der giver det maksimale bæredygtige udbytte — "MSY"). Fire TAC'er for bestande med MSY-vurdering og TAC'er, der ifølge rådgivningen bør fastsættes til nul, fastsættes på niveauer, der gør det muligt at tage højde for uundgåelige bifangster og undgå udsmid i blandet fiskeri. For tre af disse bestande er der aftalt TAC-niveauer på bifangstniveau (torsk i Det Keltiske Hav, torsk vest for Skotland og hvilling i Det Irske Hav), og en TAC (sild i Det Keltiske Hav) er fastsat som en overvågnings-/moniterings-TAC, eftersom dette anbefales af ICES. For de tre demersale bestande i denne gruppe er anvendelsen af yderligere krav i henhold til de flerårige planer sikret gennem fortsat anvendelse af afhjælpende foranstaltninger (tekniske foranstaltninger funktionelt knyttet til fiskerimulighederne for målbestandene i disse blandede fiskerier). For tre af disse fire bestande vil de aftalte TAC'er betyde, at biomassen vil vokse. Konsultationerne har desuden resulteret i, at der er fastsat fiskerimuligheder for visse beslægtede bestande i det blandede fiskeri i det nedre FMSY-interval (f.eks. i Det Keltiske Hav) med det formål at mindske det samlede fiskeritryk i det pågældende fiskeri. Forslaget indeholder 43 TAC'er for bestande med forsigtighedsbaseret rådgivning. Unionen har bestræbt sig på at opnå enighed om disse TAC'er under hensyntagen til den overordnede rådgivning fra ICES og den forsigtighedstilgang, der er fastsat i artikel 2, stk. 2, i forordningen om den fælles fiskeripolitik. Selv om de fleste af disse TAC'er er fastsat i overensstemmelse med eller under de niveauer, som ICES har anbefalet, er en række TAC'er fastsat på niveauer, der forhindrer choke-situationer og tager hensyn til de særlige forhold, der gør sig gældende i det blandede fiskeri som omhandlet i artikel 4, stk. 5, i de flerårige forvaltningsplaner. Nogle af TAC'erne er desuden fastsat i lyset af den fælles fiskeripolitiks målsætninger om socioøkonomisk stabilitet. For et meget begrænset antal fælles bestande var det nødvendigt at justere EU's holdning for at opnå et samlet resultat, der blev anset for nødvendigt og ønskeligt ud fra bæredygtighedshensyn og socioøkonomiske hensyn, herunder behovet for at fremme lige konkurrencevilkår. Der bør i forbindelse med gennemførelsen af resultaterne af konsultationerne med Det Forenede Kongerige i EU's retsregler tages hensyn til overholdelsen af artikel 2, 3, 28 og 33 i forordningen om den fælles fiskeripolitik og de gældende bestemmelser i de respektive flerårige planer. TAC'er, der afviger mere end 20 % fra det tidligere fastsatte TAC-niveau På tidspunktet for vedtagelsen af de flerårige planer for henholdsvis de vestlige farvande og Nordsøen fremsatte Kommissionen en erklæring om, at det i tilfælde, hvor den foreslår at fastsætte TAC'er, der afviger mere end 20 % fra det tidligere fastlagte TAC-niveau, vil blive nævnt i begrundelsen til Kommissionens forslag med angivelse af de underliggende årsager til TAC-udsvingene, hvis det er relevant. Hvad angår bestande, som Unionen og Det Forenede Kongerige er fælles om, giver Kommissionen hermed forklaringer på de vigtigste ændringer i TAC'erne i dette forslag. TAC-kode Betegnelse 2020 TAC (t) 2021 TAC (t) Procentvis ændring (afrundet) Begrundelse ARU/1/2. Guldlaks (1 og 2) 90 59 -34 % I overensstemmelse med den videnskabelige rådgivning og efter aftale med Det Forenede Kongerige ARU/3A4-C Guldlaks (Nordsøen) 1 234 809 -34 % I overensstemmelse med den videnskabelige rådgivning og efter aftale med Det Forenede Kongerige BLI/03A- Byrkelange (3a) 5 4 -30 % I overensstemmelse med den videnskabelige rådgivning, med begrænsning af udsving fra år til år, og efter aftale med Det Forenede Kongerige BLI/12INT- Byrkelange (internationale farvande i 12) 137 96 -30 % I overensstemmelse med den videnskabelige rådgivning, med begrænsning af udsving fra år til år, og efter aftale med Det Forenede Kongerige BSF/56712- Sort sabelfisk (vestlig) 2 470 1 929 -22 % Baseret på den videnskabelige rådgivning, med reduktion af udsving fra år til år, og efter aftale med Det Forenede Kongerige HAD/7X7A34 Kuller (Det Keltiske Hav) 10 859 15 000 + 38 % Fastsat under ICES' MSY-rådgivning grundet hensynet til det blandede fiskeri i Det Keltiske Hav og efter aftale med Det Forenede NEP/*07U16 Jomfruhummer (Porcupine Bank) 2 637 3 290 + 24 % I overensstemmelse med den videnskabelige rådgivning og efter aftale med Det Forenede Kongerige NOP/2A3A4. Sperling (Nordsøen) 72 500 128 300 +77 % Fastsat under FMSY efter aftale med Det Forenede Kongerige Store udsving i forhold til sidste år er berettiget, da dette er en kortlivet art. PLE/7DE. Rødspætte (Den Engelske Kanal) 9 154 11 920 + 30 % I overensstemmelse med den videnskabelige rådgivning og efter aftale med Det Forenede Kongerige POK/56-14 Sej (vest for Skotland) 8 280 6 175 -25 % Jf. beslutning truffet under konsultationerne mellem EU, Det Forenede Kongerige og Norge POL/07. Lubbe (7) 12 163 9 426 -23 % Baseret på den videnskabelige rådgivning, med begrænsning af udsving fra år til år, og efter aftale med Det Forenede Kongerige POL/56-14 Lubbe (vest for Skotland) 238 184 -23 % Baseret på den videnskabelige rådgivning, med begrænsning af udsving fra år til år, og efter aftale med Det Forenede Kongerige PRA/2AC4-C Dybvandsreje (Nordsøen) 1 200 660 -45 % Baseret på den videnskabelige rådgivning, med begrænsning af udsving fra år til år, og efter aftale med Det Forenede Kongerige RJE/7FG. Småøjet rokke (7fg) 192 123 -36 % I overensstemmelse med den videnskabelige rådgivning og efter aftale med Det Forenede Kongerige RNG/8X14- Skolæst (8,9,10,12,14) 2 281 1 545 -32 % Baseret på den videnskabelig rådgivning og efter aftale med Det Forenede Kongerige SAN/2A3A4. Tobis (Nordsøen, alle banker) 228 837 92 500 -60 % Fastsat under FMSY-rådgivningen efter aftale med Det Forenede Kongerige Store udsving i forhold til sidste år er berettiget, da dette er en kortlivet art. SOL/07A. Tunge (Det Irske Hav) 457 768 + 68 % I overensstemmelse med den videnskabelige rådgivning og efter aftale med Det Forenede Kongerige SOL/07E. Tunge (den vestlige del af Den Engelske Kanal) 1 478 1 925 + 30 % I overensstemmelse med den videnskabelige rådgivning og efter aftale med Det Forenede Kongerige SOL/24-C. Tunge (Nordsøen) 17 535 21 361 + 23 % I overensstemmelse med den videnskabelige rådgivning og efter aftale med Det Forenede Kongerige LIN/1/2. Lange (1 og 2) 117 43 -63 % I overensstemmelse med den videnskabelige rådgivning. Fastsat af Det Forenede Kongerige Fleksibilitet fra år til år Kommissionen og Det Forenede Kongerige blev enige om, at fleksibiliteten fra år til år ikke finder anvendelse på følgende bestande: torsk vest for Skotland (COD/5BE6A) hvilling vest for Skotland (WHG/56-14) WHG/07A hvilling (Det Keltiske Hav) og rødspætte (PLE/7HJK). Kommissionen og Norge blev enige om, at fleksibiliteten fra år til år ikke finder anvendelse på følgende bestande: dybvandsreje, Skagerrak PRA/03A og torsk, Kattegat COD/03AS.

Undtagelser i forbindelse med udsmid I de tilfælde, hvor Unionen og Det Forenede Kongerige var uenige med hensyn undtagelserne fra landingsforpligtelsen, blev det aftalt at gøre brug af de undtagelser, der finder anvendelse på den anden parts farvande for det fiskeri, der udøves i disse farvande. Kvoteudvekslinger Unionen har også bestræbt sig på at lette kvoteudvekslingen med Det Forenede Kongerige i lyset af den kvoteudvekslingsmekanisme, der skal fastsættes af Specialudvalget om Fiskeri i henhold til artikel 498, stk. 8, i handels- og samarbejdsaftalen, som et bidrag til at stabilisere fiskeriet og lette udvekslingen før mekanismen er formelt indført. Proceduren for gennemførelse af sådanne udvekslinger bør derfor fastsættes. Havbars Hvad angår havbars er det nødvendigt at foretage følgende ændringer: 1) Fleksibiliteten for erhvervsfiskeri med trawl/vod reduceres fra maksimalt 520 kg hver anden måned til maksimalt 380 kg hver anden måned inden for grænsen på 5 % havbars pr. fangstrejse. 2) Bifangster af havbars i erhvervsmæssigt fiskeri med vod og garn fra kysten udgår fra anvendelsesområdet for det generelle forbud mod fiskeri efter havbars. Denne undtagelse gælder kun for et historisk antal lokalt regulerede strandvod, der er fastsat på niveauet før 2017. 3) I det erhvervmæssige fiskeri med vod og garn fra kysten bør der ikke fiskes målrettet efter havbars, og det er kun tilladt at lande havbars, hvis denne art er taget som uundgåelig bifangst. Resultatet af konsultationerne mellem EU og Færøerne I 2021 førte EU og Færøerne deres årlige konsultationer om udveksling af visse TAC'er og adgang til hinandens farvande. Konsultationerne førte ikke til en aftale mellem EU og Færøerne. Unionen havde sat en reserve til side for visse TAC'er for at tage højde for disse udvekslinger. De relevante tabeller over fiskerimuligheder og fartøjer, der har fået udstedt licens, skal derfor ændres i overensstemmelse hermed. Paristraktaten fra 1920 For så vidt angår fiskerimulighederne i området ved Svalbard indrømmes alle parter i traktaten af 9. februar 1920 ("Paristraktaten af 1920") lige og ikkediskriminerende adgang til ressourcerne ved Spitsbergen (Svalbard), også med hensyn til fiskeri. Unionens holdning til denne adgang er fremført ved adskillige lejligheder, senest i en verbalnote til Norge (nr. 02/21 af 26. februar 2021). For at sikre, at udnyttelsen af ressourcerne i området ved Svalbard sker i overensstemmelse med de ikkediskriminerende forvaltningsregler, der måtte være fastsat af Norge, under hvis højhedsområde og jurisdiktion det område, der er omfattet af nævnte traktats anvendelsesområde, hører under, har Rådet for ICES-underområde 1 og afsnit 2b fastsat, hvor mange fartøjer, der har tilladelse til at fiske efter arktisk krabbe og udnytte kvoterne for torsk. Fordelingen af disse fiskerimuligheder blandt medlemsstaterne er begrænset til 2021. I verbalnote nr. 02/21 af 26. februar 2021 til Norge har Unionen forbeholdt sig ret til at træffe alle passende afhjælpende foranstaltninger for at beskytte Den Europæiske Unions og dens medlemsstaters legitime interesser i henhold til Paristraktaten fra 1920. Der bør også mindes om, at hovedansvaret i Unionen for at sikre overholdelsen af gældende ret ligger hos flagmedlemsstaterne. Ansjos i underområde 9 og 10 Ansjos (Engraulis encrasicolus) i ICES-underområde 9 og 10 samt i EU-farvande i CECAF 34.1.1 er en art med kort livscyklus, for hvilken undersøgelserne afsluttes i maj. TAC-perioden fastsættes fra den 1. juli til den 30. juni i det følgende år. Dette sikrer, at fiskerimulighederne baseres på den bedst mulige vurdering af den årlige rekruttering af denne art med kort livscyklus. I Rådets forordning (EU) 2021/92, som oprindeligt vedtaget, blev TAC'en for ansjos i ICES-underområde 9 og 10 og i EU-farvande i CECAF 34.1.1, gældende fra den 1. juli 2021 til den 30. juni 2022, sat til nul i afventning af den nye videnskabelige rådgivning. I forbindelse med den tredje ændring af fiskerimulighederne for 2021 blev der fastsat en foreløbig TAC gældende indtil den 30. september 2021 for at gøre det muligt at fortsætte fiskeriet. Den videnskabelige rådgivning blev stillet til rådighed den 18. juni 2021. TAC'en for den periode, der begynder den 1. juli 2021, bør derfor ændres i overensstemmelse med den seneste videnskabelige rådgivning fra ICES. 2021/0177 (NLE) Forslag til RÅDETS FORORDNING om ændring af forordning (EU) 2019/1919, (EU) 2021/91 og (EU) 2021/92 for så vidt angår visse fiskerimuligheder for 2021 i EU-farvande og i andre farvande RÅDET FOR DEN EUROPÆISKE UNION HAR— under henvisning til traktaten om Den Europæiske Unions funktionsmåde, særlig artikel 43, stk. 3, under henvisning til forslag fra Europa-Kommissionen, og

ud fra følgende betragtninger: (1)Ved Rådets forordning (EU) 2019/1919 fastsættes en fordeling af fiskerimulighederne i henhold til protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Den Islamiske Republik Mauretanien. Protokollen blev forlænget indtil den 15. november 2020 ved aftalen i form af brevveksling om en forlængelse af protokollen for en periode på højst et år, der blev undertegnet ved Rådets afgørelse (EU) 2019/1918, hvorved aftalens midlertidige anvendelse blev godkendt. (2)Den 23. oktober 2020 vedtog Rådet afgørelse (EU) 2020/1704 om endnu en forlængelse af protokollen for en periode på højst et år. (3)Ved artikel 1 i Rådets forordning (EU) 2019/1919 tildeles Det Forenede Kongerige Storbritannien og Nordirland fiskerimuligheder i fiskerikategori 6 — frysetrawlere til pelagisk fiskeri. (4)I henhold til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab er Det Forenede Kongerige siden den 1. februar 2020 ikke længere medlem af Unionen, og den overgangsperiode, der er fastsat i nævnte aftale, udløb den 31. december 2020. De fiskerimuligheder, der er tildelt Det Forenede Kongerige, bør derfor omfordeles til medlemsstaterne med virkning fra den 1. januar 2021, ligesom Det Forenede Kongerige heller ikke længere bør være i besiddelse af en kvartalslicens fra den 1. januar 2021. (5)Denne omfordeling bør være gennemskuelig og stå i forhold til den oprindelige kvotetildeling. (6)Rådets forordning (EU) 2019/1919 bør derfor ændres i overensstemmelse hermed. (7)Ved Rådets forordning (EU) 2021/91 fastsættes EU-fiskerfartøjers fiskerimuligheder for visse dybhavsbestande for 2021 og 2022. Ved Rådets forordning (EU) 2021/92 fastsættes fiskerimuligheder for 2021 for visse fiskebestande og grupper af fiskebestande gældende for EU-farvande og for EU-fiskerfartøjer i visse andre farvande. For bestande, der deles med Det Forenede Kongerige, fastsættes der i nævnte forordninger foreløbige samlede tilladte fangstmængder (TAC'er), der gælder indtil den 31. juli 2021 for fartøjer, der fisker i EU-farvande, internationale farvande og tredjelandsfarvande. (8)Unionen har i overensstemmelse med artikel 498, stk. 2, 4 og 6, i handels- og samarbejdsaftalen mellem Den Europæiske Union og Det Europæiske Atomenergifællesskab og Det Forenede Kongerige ført bilaterale konsultationer med Det Forenede Kongerige og fastsat niveauet for fiskerimulighederne for 2021 for de bestande, der er opført i bilag 35 og tabel A og B i bilag 36 til handels- og samarbejdsaftalen, og de dertil knyttede betingelser, ligesom parterne har fastsat niveauet for visse dybhavs-TAC'er for 2021 og 2022. Konsultationerne blev gennemført i perioden fra den 20. januar 2021 til den 2. juni 2021 på grundlag af Rådets afgørelse af 5. marts 2021 om den holdning, der skal indtages på Unionens vegne. Resultatet af konsultationerne blev dokumenteret i en skriftlig protokol, der blev undertegnet af delegationschefen for både EU og Det Forenede Kongerige og godkendt af Rådet den 11. juni 2021. De foreløbige TAC'er, der er fastsat i Rådets forordning (EU) 2021/91 og (EU) 2021/92, bør derfor erstattes af de fiskerimuligheder, der er aftalt med Det Forenede Kongerige, samt de nye tilknyttede betingelser. (9)Med afslutningen af disse konsultationer indføres der aftalte og sikre fiskerimuligheder for både EU og Det Forenede Kongerige for 2021 (og for visse dybhavsbestande for 2022) i henhold til handels- og samarbejdsaftalens bestemmelser om lige adgang til hinandens farvande. I mangel af en sådan aftale om fiskerimuligheder ville TAC'erne blive fastsat ensidigt af EU og Det Forenede Kongerige, hvilket kunne være til fare for den bæredygtige forvaltning af disse fælles bestande. Det ville også være til skade for de lige konkurrencevilkår, som EU-operatørerne nyder godt af. (10)Det er nu nødvendigt at gennemføre resultaterne af konsultationerne mellem EU og Det Forenede Kongerige i EU-lovgivningen ved at erstatte de foreløbige TAC'er, der er fastsat i Rådets forordning (EU) 2021/91 og (EU) 2021/92, med fiskerimuligheder, der er i overensstemmelse med de TAC-niveauer, der er aftalt med Det Forenede Kongerige. (11)I henhold til handels- og samarbejdsaftalen tilslutter begge parter sig målsætningen om at udnytte fælles bestande i en grad, der fastholder og gradvist genopretter populationerne af befiskede arter over det biomasseniveau, der kan give det maksimale bæredygtige udbytte (MSY). I henhold til forordningen om den fælles fiskeripolitik og de flerårige planer for henholdsvis de vestlige farvande og Nordsøen skulle målet for fiskeridødeligheden som defineret i nævnte forordnings artikel 2 i overensstemmelse med FMSY-intervallerne nås så hurtigt som muligt og på et gradvist stigende grundlag senest i 2020 for de bestande, der er anført i nævnte forvaltningsplaners artikel 1, stk. 1, hvorefter det skal opretholdes inden for FMSY-intervallerne, jf. forvaltningsplanernes artikel 4. (12)ICES har for visse bestande, der er vurderet i forhold til MSY, forelagt videnskabelig rådgivning om nulfangst. Hvis TAC'erne for disse bestande fastsættes på det niveau, der er angivet i den relevante videnskabelige rådgivning, vil forpligtelsen til at lande alle fangster, både i EU-farvande og Det Forenede Kongeriges farvande, herunder bifangster af de pågældende bestande, der er taget i blandet fiskeri, udgøre en hindring for fiskeriet, og disse bestande vil dermed blive såkaldte "choke-arter". For at finde den rette balance mellem behovet for at fortsætte dette blandede fiskeri i betragtning af de potentielt alvorlige socioøkonomiske konsekvenser af en fuldstændig afbrydelse heraf og behovet for at opnå en god biologisk status for de pågældende bestande er EU og Det Forenede Kongerige under hensyntagen til de vanskeligheder, der er forbundet med at befiske alle bestande i et blandet fiskeri på MSY-niveau på samme tid, blevet enige om, at der bør fastsættes specifikke TAC'er for bifangster af disse bestande. Disse TAC'er bør fastsættes på et niveau, der reducerer dødeligheden for disse bestande, og som tilskynder til at forbedre selektiviteten og undgå uønskede fangster. Fiskerimulighederne for disse bestande bør fastsættes i overensstemmelse med den skriftlige protokol for at sikre lige vilkår for EU-operatørerne og samtidig sikre en væsentlig genopretning af biomassen for disse bestande. (13)Selv om EU og Det Forenede Kongerige ikke nåede til enighed om funktionelt tilknyttede tekniske foranstaltninger, der stemmer overens med hinanden, blev parterne enige om, at sådanne foranstaltninger er nødvendige, og Det Forenede Kongerige agter at vedtage sådanne foranstaltninger for at bidrage til genopretningen af de pågældende bestande. Eftersom der på nuværende tidspunkt ikke er indgået aftale, er det nødvendigt at videreføre anvendelsen af de gældende funktionelt tilknyttede tekniske foranstaltninger, der er fastsat i artikel 15-17 i Rådets forordning (EU) 2021/92, og som gør det muligt at fastsætte TAC'er for målarter på de niveauer, der foreslås i nærværende forordning, uden at bringe situationen for bestande, der tages som uundgåelige bifangstarter i EU-farvande, i fare. (14)Eftersom biomassen for bestandene af COD/5BE6A, WHG/56-14, WHG/07A og PLE/7HJK er under Blim, og det kun er bifangster og videnskabeligt fiskeri, der er tilladt, er EU og Det Forenede Kongerige i den skriftlige protokol blevet enige om, at artikel 15, stk. 9, i forordning (EU) nr. 1380/2013 ikke bør anvendes på disse bestande med henblik på at foretage overførsler fra 2020 til 2021 for at undgå, at fangsterne i 2021 overstiger den TAC, der er fastsat for nævnte bestande. (15)Eftersom biomassen for bestandene af COD/03AS og PRA/03A er under Blim, er EU og Norge blevet enige om, at artikel 15, stk. 9, i forordning (EU) nr. 1380/2013 ikke bør anvendes på disse bestande med henblik på at foretage overførsler fra 2020 til 2021 for at undgå, at fangsterne i 2021 overstiger den TAC, der er fastsat for nævnte bestande. (16)Havbars i Det Keltiske Hav, Den Engelske Kanal, Det Irske Hav og den sydlige del af Nordsøen (ICES-afsnit 4b, 4c, 7a og 7d-7h) er fortsat under MSY Btrigger og ligger lige over Blim. Selv om fiskeridødeligheden er faldet, giver indikationerne fra ICES om fiskeritrykket fortsat anledning til bekymring. Det er afgørende for havbars, der er en fælles bestand, at der fastsættes ensartede betingelser og fiskerimuligheder for Det Forenede Kongeriges og EU's flåder, navnlig hvad angår et månedligt loft for erhvervsmæssigt trawlfiskeri/vodfiskeri og for bifangster, der tages i det erhvervsmæssige fiskeri med vod og garn fra kysten, idet de gældende begrænsninger for rekreativt fiskeri opretholdes. EU og Det Forenede Kongerige blev også enige om at prioritere en forbedring af ICES' vurderingsværktøj for havbars, således at det bliver muligt at foretage prognoseberegninger på grundlag af MSY-modeller. (17)For at beskytte de berørte arter mod fiskeri er EU og Det Forenede Kongerige i den skriftlige protokol blevet enige om at opstille lister over forbudte arter. Det skal følgelig være forbudt at fiske efter, opbevare om bord, omlade eller lande sådanne arter. (18)EU og Det Forenede Kongerige er i overensstemmelse med artikel 498 i handels- og samarbejdsaftalen blevet enige om at oprette en mekanisme for frivillige overførsler mellem parterne af fiskerimuligheder hvert år i løbet af året, og om, at detaljerne vedrørende denne mekanisme fastlægges af Specialudvalget om Fiskeri. For at gøre det muligt for medlemsstaterne at overføre eller udveksle fiskerimuligheder med Det Forenede Kongerige bør der i afventning af, at Specialudvalget om fiskeri vedtager disse detaljer, fastlægges en procedure for sådanne udvekslinger. (19)I 2021 afholdt Unionen og Færøerne deres årlige konsultationer om udveksling af visse TAC'er og adgang til hver parts farvande. Konsultationerne førte ikke til en aftale mellem Unionen og Færøerne. Unionen havde sat en reserve til side for visse TAC'er for at tage højde for disse udvekslinger. De relevante tabeller over fiskerimuligheder og fartøjer, der har fået udstedt licens, bør derfor ændres i overensstemmelse hermed.

(20)I Rådets forordning (EU) 2021/92, som oprindeligt vedtaget, blev TAC'en for ansjos i ICES-underområde 9 og 10 og i EU-farvande i CECAF 34.1.1, gældende fra den 1. juli 2021 til den 30. juni 2022, sat til nul i afventning af den nye videnskabelige rådgivning. I forbindelse med den tredje ændring af fiskerimulighederne for 2021 blev der fastsat en foreløbig TAC gældende indtil den 30. september 2021 for at gøre det muligt at fortsætte fiskeriet. Den videnskabelige rådgivning blev udsendt den 18. juni 2021. TAC'en for den periode, der begynder den 1. juli 2021, bør derfor ændres i overensstemmelse med den seneste videnskabelige rådgivning fra ICES. (21)Forordning (EU) 2021/91 og (EU) 2021/92 bør derfor ændres. (22)For så vidt angår fiskerimulighederne i området ved Svalbard indrømmes alle parter i traktaten af 9. februar 1920 ("Paristraktaten af 1920") lige og ikkediskriminerende adgang til ressourcerne ved Spitsbergen (Svalbard), også med hensyn til fiskeri. Unionens holdning til denne adgang er fremført ved adskillige lejligheder, senest i en verbalnote til Norge (nr. 02/21 af 26. februar 2021). For at sikre, at udnyttelsen af ressourcerne i området ved Svalbard sker i overensstemmelse med de ikkediskriminerende forvaltningsregler, der måtte være fastsat af Norge, under hvis højhedsområde og jurisdiktion det område, der er omfattet af nævnte traktats anvendelsesområde, hører under, har Rådet for ICES-underområde 1 og afsnit 2b fastsat, hvor mange fartøjer, der har tilladelse til at fiske efter arktisk krabbe og udnytte kvoterne for torsk. Fordelingen af disse fiskerimuligheder blandt medlemsstaterne er begrænset til 2021. I verbalnote nr. 02/21 af 26. februar 2021 til Norge har Unionen forbeholdt sig ret til at træffe alle passende afhjælpende foranstaltninger for at beskytte Den Europæiske Unions og dens medlemsstaters legitime interesser i henhold til Paristraktaten fra 1920. Der bør også mindes om, at hovedansvaret i Unionen for at sikre overholdelsen af gældende ret ligger hos flagmedlemsstaterne. (23)De fangstbegrænsninger, der er fastsat i forordning (EU) 2019/1919, (EU) 2021/91 og (EU) 2021/92, finder anvendelse fra den 1. januar 2021. De bestemmelser vedrørende fangstbegrænsninger, der indføres ved nærværende forordning, bør derfor også anvendes fra nævnte dato. En sådan anvendelse med tilbagevirkende kraft berører ikke retssikkerhedsprincippet eller princippet om beskyttelse af berettigede forventninger, idet de pågældende fiskerimuligheder forhøjes eller endnu ikke er opbrugt. Denne forordning bør på grund af sin hastende karakter træde i kraft umiddelbart efter offentliggørelsen — VEDTAGET DENNE FORORDNING: Artikel 1 Artikel 1, litra f), i forordning (EU) 2019/1919 affattes således: "f) fiskerikategori 6 — frysetrawlere til pelagisk fiskeri Tyskland 13 038,4 ton Frankrig 2 714,6 ton Letland 55 966,6 ton Litauen 59 837,6 ton Nederlandene 64 976,1 ton Polen 27 106,6 ton Irland 8 860,1 ton I løbet af protokollens forlængede anvendelsesperiode har medlemsstaterne nedenstående antal kvartalslicenser: Tyskland 4 Frankrig 2 Letland 20 Litauen 22 Nederlandene 16 Polen 8 Irland 2 Medlemsstaterne meddeler det til Kommissionen, hvis visse licenser kan stilles til rådighed for andre medlemsstater. I denne fiskerikategori kan der maksimalt anvendes 19 fartøjer ad gangen i mauretanske farvande." Artikel 2

Ændring af forordning (EU) 2021/91 I forordning (EU) 2021/91 foretages følgende ændringer: (1)Artikel 8 udgår. (2)Del 2 i bilaget ændres i overensstemmelse med del A i bilaget til denne forordning. Artikel 3

Ændring af forordning (EU) 2021/92 I forordning (EU) 2021/92 foretages følgende ændringer:

(1)Artikel 7 udgår. (2)I artikel 11 foretages følgende ændringer: (a)Følgende indsættes som stk. 1a: "1a. Forbuddet i stk. 1 finder ikke anvendelse på bifangster af havbars, der tages i det erhvervsmæssige fiskeri med vod og garn fra kysten. Denne undtagelse gælder kun for et historisk antal strandvod, der er fastsat på niveauet før 2017. Der må i det erhvervsmæssige fiskeri med vod og garn fra kysten ikke fiskes målrettet efter havbars, og det er kun tilladt at lande havbars, der er taget som uundgåelige bifangster." (b)I stk. 2 foretages følgende ændringer: i) Litra a) affattes således: "a) ved anvendelse af bundtrawl *): for uundgåelige bifangster ikke over 380 kg hver måned og 5 % af vægten af de samlede fangster af marine organismer om bord, der er fanget af fartøjet pr. fangstrejse _____________________ *) Alle typer bundtrawl (OTB, OTT, PTB, TBB, TBN, TBS og TB). ii) Litra b) affattes således: "b) ved anvendelse af vod *): for uundgåelige bifangster ikke over 380 kg hver måned og 5 % af vægten af de samlede fangster af marine organismer om bord, der er fanget af fartøjet pr. fangstrejse ______________________ *) Alle typer vod (SSC, SDN, SPR, SV, SB og SX)." (3)I artikel 13 indsættes følgende som stk. 1a: "1a. Uanset stk. 1, litra d), finder artikel 3 i forordning (EF) nr. 847/96 og artikel 15, stk. 9, i forordning (EU) nr. 1380/2013 ikke anvendelse på følgende bestande: torsk i Kattegat (COD/03AS) torsk vest for Skotland (COD/5BE6A) hvilling vest for Skotland (WHG/56-14) hvilling i Det Keltiske Hav (WHG/07A) dybvandsreje i Skagerrak (PRA/03A) rødspætte i Det Keltiske Hav (PLE/7HJK)." (4)Følgende artikel indsættes efter artikel 53: "Artikel 53a

Kvoteoverførsler og -udvekslinger med Det Forenede Kongerige